## Zakon o osnivanju javnog poduzeća INA - Industrija nafte

### NN 42/1990 (10.10.1990.), Zakon o osnivanju javnog poduzeća INA - Industrija nafte

# SABOR REPUBLlKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o osnivanju javnog poduzeća INA - Industrija nafte

Proglašava se Zakon o osnivanju javnog poduzeća INA - Industrija nafte
što ga je Sabor Republike Hrvatske donio na sjednici Vijeća udruženog rada
5. listopada 1990, na sjednici Vijeća općina 5. listopada 1990. i na sjednici
Društveno-političkog vijeća 5. listopada 1990. godine.

Klasa: 011-01/90-02/14

Urbroj: 71-90-1

Zagreb, 5. listopada 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o osnivanju javnog poduzeća INA - Industrija nafte

Članak 1.

Istraživanje i proizvodnja nafte i plina, prerada i distribucija nafte
i naftnih derivata od posebnog je društvenog interesa za Republiku Hrvatsku.
Ta djelatnost je nezamjenjiv uvjet života i rada građana i drugih poduzeća
na teritoriju Republike Hrvatske.

Članak 2.

Radi racionalnije proizvodnje, trajne i sigurne opskrbe potrošača naftom,
plinom i derivatima i jedinstvenog gospodarskog energetskog razvoja Republike
Hrvatske, Sabor Republike Hrvatske osniva javno poduzeće pod tvrtkom: INA
- Industrija nafte.

Sjedište javnog poduzeća je u Zagrebu.

Članak 3.

Djelatnost INA - Industrije nafte je:

- istraživanje i proizvodnja nafte i plina,

- prerada nafte,

- proizvodnja petrokemijskih i kemijskih proizvoda,

- prodaja na veliko i malo naftnih derivata, kemijskih i petrokemijskih
proizvoda,

- obavljanje i drugih djelatnosti u vezi s tom djelatnošću,

- u vanjskotrgovinskom poslovanju,

- uvoz i izvoz nafte, plina, kemijskih proizvoda i rezervnih dijelova,

- obavljanje privrednih djelatnosti u inozemstvu.

Djelatnost iz stavka 1. ovoga članka je od posebnog društvenog interesa.

Članak 4.

Sredstva za osnivanje i rad INA - Industrije nafte osiguravaju se iz
sredstava (osnovnih, obrtnih i drugih sredstava) poduzeća udruženih u INA
- Industriju nafte, zajednicu poduzeća, utvrđena bilancom stanja na dan
30. rujna 1990. i to:

INA - Naftaplin Zagreb

INA - Rafinerija nafte Rijeka

INA - Rafinerija nafte Sisak

INA - Rafinerija Zagreb

INA - Organsko kemijska industrija Zagreb

DINA - Petrokemija Omišalj

INA - Petrokemija Kutina

INA - Projekt Zagreb

INA - Specijalna oprema Zagreb

INA - INFO Zagreb

INA - Razvoj i istraživanje Zagreb

INA - Trgovina Zagreb

INA - Commerce Zagreb

INA - Tours Zagreb

INA - Zajednica poduzeća Zagreb.

Članak 5.

Društvena sredstva utvrđena bilancom stanja na dan 30. rujna 1990. u
poduzećima navedenim u prethodnom članu, prenose se na INA - Industriju
nafte i postaju državno vlasništvo.

Članak 6.

Sredstva za obavljanje djelatnosti i razvoj INA - Industrija nafte osiguravaju
se iz:

- prihoda koji ostvaruje vlastitim poslovanjem,

- kreditnih sredstava,

- sredstava domaćih i stranih ulagača,

- drugih izvora u skladu s važećim propisima.

UPRAVLJANJE I RUKOVOĐENJE

Članak 7.

Organ upravljanja INA - lndustrije nafte je Upravni odbor sastavljen
od devet članova od kojih šest imenuje i razrješava Vlada Republike Hrvatske,
a tri biraju radnici INA - Industrije nafte.

Članak 8.

Upravni odbor INA - Industrije nafte:

1. odlučuje o raspolaganju kapitalom i utvrđuje kriterije i mjere za
raspoređivanje dobiti,

2. odlučuje o ulaganjima za razvoj i izgradnju novih objekata,

3. odlučuje o osnivanju vlastitih i mješovitih poduzeća u zemlji i inozemstvu,

4. donosi plan razvoja uz suglasnost Vlade Republike Hrvatske,

5. donosi program rada, usvaja izvješća o ostvarivanju programa,

6. imenuje i razrješava generalnog direktora INA - lndustrije nafte
uz suglasnost Vlade Republike Hrvatske,

7. donosi Statut INA - Industrije nafte, uz suglasnost Vlade Republike
Hrvatske,

8. obavlja i druge poslove utvrđene ovim zakonom i Statutom INA - Industrije
nafte.

Članak 9.

Radi nadzora poslovanja u INA - Industriji nafte osniva se Nadzorni
odbor od sedam članova.

Pet članova Nadzornog odbora imenuje Vlada Republike Hrvatske, a dva
člana radnici INA - lndustrije nafte.

Članak 10.

Radom INA - Industrije nafte neposredno rukovodi generalni direktor.

Članak 11.

Statutom INA - Industrije nafte uredit će se ostala pitanja u vezi s
organizacijom, upravljanjem i rukovođenjem u INA - Industriji nafte.

PRIJELAZNE I ZAVRŠNE ODREDBE

Članak 12.

Upravni odbor INA - Industrije nafte donijet će Statut u roku šest mjeseci
od dana stupanja na snagu ovoga zakona.

Članak 13.

Vlada Republike Hrvatske imenovat će vršioca dužnosti generalnog direktora
INA - Industrije nafte koji će privremeno do imenovanja generalnog direktora
po postupku utvrđenom ovim zakonom, obavljati određene poslove, utvrđene
ovim zakonom.

Članak 14.

Generalni direktor INA - Industrije nafte do donošenja Statuta, posebnom
će odlukom utvrditi organizaciju rada i rukovođenja u INA - Industriji
nafte.

Generalni direktor će pojedinim radnicima INA - Industrije nafte izdati
posebne punomoći za obavljanje dijela poslova iz njihovog djelokruga.

Članak 15.

Radnike zaposlene u poduzećima iz članka 4. ovoga zakona, danom upisa
INA - Industrije nafte u sudski registar preuzima INA - Industrija nafte.

Članak 16.

Od dana stupanja na snagu ovoga zakona, poduzeća iz članka 4. ovoga
zakona ne mogu otuđiti ili opteretiti svoju imovinu niti zapošljavati nove
radnike bez suglasnosti generalnog direktora INA - Industrije nafte.

Članak 17.

Danom upisa u sudski registar INA - Industrije nafte prestaju s radom
poduzeća iz članka 4. ovoga zakona, a sredstva, prava i obveze preuzima
INA - Industrija nafte.

Članak 18.

Ovaj zakon stupa na snagu danom objave u "Narodnim novinama".

Klasa: 305-01/90-02/05

Zagreb, 5. listopada 1990.

SABOR REPUBLlKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r.**

Zakon, NN 42/1990-801
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)